……………………………….

………………………………. г.

|  |  |
| --- | --- |
| **ДО**  **МИНИСТЪРА НА ЗЕМЕДЕЛИЕТО  И ХРАНИТЕ**  **Г-Н КИРИЛ ВЪТЕВ** | **ОДОБРИЛ,**  **МИНИСТЪР:**  **КИРИЛ ВЪТЕВ** |

# ДОКЛАД

# от доц. д-р Деян Стратев – заместник-министър на земеделието и храните

**Относно:** Проект на Наредба за допълнение на Наредба № 8 от 2023 г. за условията и реда за прилагане на интервенциите от Стратегическия план за развитие на земеделието и селските райони за периода 2023 – 2027 г. в сектора на пчеларството

**УВАЖАЕМИ ГОСПОДИН МИНИСТЪР,**

На основание чл. 66 във връзка с чл. 65, т. 2 от Закона за подпомагане на земеделските производители, внасям за одобрение проект на Наредба за допълнение на Наредба № 8 от 2023 г. за условията и реда за прилагане на интервенциите от Стратегическия план за развитие на земеделието и селските райони за периода 2023 – 2027 г. в сектора на пчеларството.

**Причини, които налагат приемането на акта**

От началото на 2023 г. секторът на пчеларството се подпомага посредством секторните интервенции, заложени в Стратегическия план за развитие на земеделието и селските райони за периода 2023 – 2027 г. На 23.06.2023 г. се обнародва Наредба № 8 от 2023 г. за условията и реда за прилагане на интервенциите от Стратегическия план за развитие на земеделието и селските райони за периода 2023 – 2027 г. в сектора на пчеларството (Наредба № 8 от 2023 г.). Приемът на заявления за подпомагане се осъществи в периода 17 – 26 юли 2023 г., значително по-късно спрямо предходните години, когато се прилагаха тригодишните национални програми по пчеларство.

С цел да бъдат изпълнени всички последващи приема действия, регламентирани в чл. 46 от горецитираната Наредба и спазени процедурните правила от страна на Държавен Фонд „Земеделие“ (ДФЗ), бяха предприети действия за изменение и допълнение на Наредба № 8 от 2023 г., с които срокът за подаване на заявления за плащане за 2023 г. беше удължен до 30 септември 2023 г. Въпреки това, остана една малка част от кандидатите с двустранно подписани договори, които не успяха да подадат заявление заплащане в удължения срок по различни причини.

Във връзка с гореизложеното следва да се отбележи, че земеделските стопани – пчелари са първите бенефициери, които кандидатстват за подпомагане чрез Системата за електронни услуги (СЕУ). Цялата комуникация с ДФЗ се осъществява само чрез тази система. Много пчелари бяха затруднени при подаване на заявленията си, поради различни причини – липса на съвременна техника със софтуер, отговарящ на изискванията за работа със СЕУ, липса на знания относно работата на системата и затруднения в подаването и изтеглянето на документи и съобщения и т.н. Приемът на заявления за плащане в СЕУ се извърши в периода от 28 септември до 2 октомври 2023 г., в рамките само на пет денонощия.

След изтичане на срока за прием на заявления за плащане, в Министерството на земеделието и храните постъпиха жалби от пчелари, които са изпълнили ангажиментите по сключените с ДФЗ договори, но не са успели да подадат заявлението си за плащане в срок.

По данни на ДФЗ сключените договори по интервенциите за сектора на пчеларството са 1241 бр. По тях от страна на бенефициерите са подадени 1201 бр. заявления за плащане. Без създадено заявление за плащане в СЕУ са 30 пчелари; 7 стопани са създали заявление в СЕУ с „фатална грешка“ (поради наличие на задължения към НАП), като същите не са приключени и подписани с квалифициран електронен подпис (КЕП); 3-ма стопани са създали заявления за плащане в СЕУ, но не са го подписали с КЕП. Досиетата на всички 40 пчелари с неподписани и неподадени заявления за плащане са архивирани.

Важно е да се отбележи, че за горепосочените пчелари, освен че няма да получат възстановяване на разходите за извършени дейности за 2023 г., същите ще бъдат недопустими за подпомагане по тези интервенции през следващата 2024 г., тъй като неподадено заявление за плащане в срок се третира като неизпълнение на сключен договор.

Допълнително, в представения проект на Наредба е прецизирана и разпоредбата, съгласно която се изисква рецепта от регистриран ветеринарен лекар за закупуване ветеринарни лекарствени продукти, като е уточнено, че същата се представя, само когато продуктът се прилага по лекарско предписание.

**Цели**

С предлагания проект на Наредба за допълнение на Наредба № 8 от 2023 г. за условията и реда за прилагане на интервенциите от Стратегическия план за развитие на земеделието и селските райони за периода 2023 – 2027 г. в сектора на пчеларството се цели ефективно управление на средствата в сектора на пчеларството чрез създаване на възможност на всички кандидати с двустранно подписани договори с ДФЗ и извършени в срок разходи, да могат да подадат заявление за плащане при обявен нов 5-дневен прием.

**Очаквани резултати от прилагането на акта**

С приемането на нормативния акт се очаква да се създаде възможност за успешното прилагане на секторните интервенции в областта на пчеларството през първата година.

**Анализ за съответствие с правото на Европейския съюз**

Проектът на Наредба за допълнение на Наредба № 8 от 2023 г. за условията и реда за прилагане на интервенциите от Стратегическия план за развитие на земеделието и селските райони за периода 2023 – 2027 г. в сектора на пчеларството не е свързан с транспониране в националното законодателство на нормативни актове на институциите на Европейския съюз, поради което не е приложена таблица на съответствие с правото на Европейския съюз.

**Финансови и други средства, необходими за прилагането на новата уредба**

Предложеният проект на нормативен акт не води до въздействие върху държавния бюджет и не са необходими допълнителни разходи/трансфери и други плащания.

Проектът на Наредба не предвижда и допълнителни разходи за неговите адресати.

**Информация за проведените обществени консултации**

На 18.10.2023 г. проектът на Наредба е представен за предварителна обществена консултация по електронен път на представителите на неправителствени организации в сектора на пчеларството с 2-дневен срок за предложения и становища. Направените целесъобразни бележки и предложения са отразени.

На основание чл. 26, ал. 3 и 4 от Закона за нормативните актове проектите на наредба и доклад (мотиви) са публикувани на интернет страницата на Министерството на земеделието и храните и на Портала за обществени консултации със срок за предложения и становища 14 дни. Причините за предоставяне на по-кратък срок са свързани с необходимостта от възможно най-ранно отваряне на новия прием на заявления за плащане, за неподалите заявления в срок кандидати със сключени договори с ДФЗ, с цел приключване на всички плащания по интервенциите. В тази връзка е важно да се посочи, че финансовата 2023 г. приключи на 15 октомври 2023 г. и от 16 октомври 2023 г. започна да тече финансовата 2024 г. С оглед навременното отваряне на прием на заявления за подпомагане по интервенциите в сектора на пчеларството за 2024 г. е необходимо да приключат всички плащания за текущата 2023 г., за да се определи какъв ще е разполагаемият бюджет за 2024 г. Съгласно чл. 5 от Наредба 8 от 2023 г. бюджетът за всяка финансова година се утвърждава със заповед на министъра на земеделието и храните.

Изготвеният проект на Наредба за допълнение на Наредба № 8 от 2023 г. за условията и реда за прилагане на интервенциите от Стратегическия план за развитие на земеделието и селските райони за периода 2023 – 2027 г. в сектора на пчеларството е изцяло в полза на земеделските стопани, отглеждащи пчелни семейства с изпълнени ангажименти по сключени договори, но неподали заявления за плащане в срок.

Съгласно чл. 26, ал. 5 от Закона за нормативните актове справката за отразяване на постъпилите предложения и становища от проведената обществена консултация по проекта, заедно с обосновка за неприетите предложения е публикувана на интернет страницата на Министерството на земеделието и храните и на Портала за обществени консултации.

Проектът на Наредба за допълнение на Наредба № 8 от 2023 г. за условията и реда за прилагане на интервенциите от Стратегическия план за развитие на земеделието и селските райони за периода 2023 – 2027 г. в сектора на пчеларството е съгласуван в съответствие с разпоредбите на Правилата за изготвяне и съгласуване на проекти на актове в системата на Министерството на земеделието, храните и горите. Направените целесъобразни бележки и предложения са отразени.

**УВАЖАЕМИ ГОСПОДИН МИНИСТЪР,**

Във връзка с гореизложеното и на основание чл. 66 във връзка с чл. 65, т. 2 от Закона за подпомагане на земеделските производители, предлагам да издадете приложената Наредба за допълнение на Наредба № 8 от 2023 г. за условията и реда за прилагане на интервенциите от Стратегическия план за развитие на земеделието и селските райони за периода 2023 – 2027 г. в сектора на пчеларството.

|  |  |
| --- | --- |
| **Приложения:** | 1. Проект на Наредба за допълнение на Наредба № 8 от 2023 г. за условията и реда за прилагане на интервенциите от Стратегическия план за развитие на земеделието и селските райони за периода 2023 – 2027 г. в сектора на пчеларството; 2. Справка за отразяване на постъпилите становища; 3. Постъпили становища; 4. Справка за отразяване на постъпилите предложения и становища от обществената консултация; 5. Постъпили предложения и становища от проведената обществена консултация. |

**ДОЦ. д-р ДЕЯН СТРАТЕВ**

*Заместник-министър*